Skam (TV-serie)

Skam (stilisert som SKAM) er en nettbasert dramaserie på NRK om livet til en rekke ungdommer på Hartvig Nissens skole i Oslo. Det ble produsert fire sesonger av serien, som hver fokuserte på én rollefigur: Eva Kviig Mohn i første sesong, Noora Amalie Sætre i andre, Isak Valtersen i tredje og Sana Bakkoush i fjerde. Julie Andem var serieskaper og har i tillegg regissert og skrevet manuset til hver episode. Marianne Furevold var prosjektleder.

Serien ble produsert av NRK P3. Den ble sendt på seriens hjemmeside med nye klipp hver dag som ble satt sammen til en episode hver fredag. Serien ble også vist på NRK3 og ble første gang vist i 2015. Første klipp kom ut på nettsiden 22. september, mens første hele episode kom ut fredag 25. september. I gjennomsnitt hadde nettsiden 1,2 millioner unike brukere per uke og mer enn én million personer strømmet de ukentlige episodene. Den første episoden av Skam er en av de mest sette enkeltepisodene på NRK Nett-TV noensinne. I første uke av juni 2016 utgjorde strømming av Skam over halvparten av all strømmetid på NRK Nett-TV.TV-serien fikk god kritikk og har fått ros for å ta opp viktige temaer som voldtekt, seksualitet, religion og kroppspress på en opplysende og nyskapende måte. Skam ble kåret til årets beste TV-serie i 2015 av NATT&DAG, fikk Nordens språkpris for 2016 og vant klassen Digital online award under en internasjonal prisutdeling av bransjetidsskriftet C21 i 2016 Serien fikk Peer Gynt-prisen for 2017 og Fredrikkeprisen, Norske Kvinners Sanitetsforenings hederspris, samme år. Serien har vunnet totalt ni Gullruten-priser: fem priser under Gullruten 2016: beste TV-drama, beste nye programserie og årets nyskapning, samt fagprisene for beste klipp TV-drama (Ida Vennerød Kolstø) og årets innovasjon (Julie Andem og Mari Magnus) og var i tillegg nominert til publikumsprisen og beste regi TV-drama. Serien vant fire nye priser under Gullruten 2017: publikumsprisene årets TV-øyeblikk (Nils Bech synger «O helga natt») og folkets favoritt (Henrik Holm & Tarjei Sandvik Moe) og fagprisene beste manus - drama og beste regi - drama, begge til Julie Andem. I tillegg var den nominert til prisene beste TV-drama, beste mannlige skuespiller (Tarjei Sandvik Moe), beste foto - drama og beste klipp TV-drama. Serien ble nominert til tre priser foran Gullruten 2018: beste dramaserie, publikumsprisen (Iman Meskini) og beste manus TV-drama (Julie Andem).Syv andre land har inngått avtale med NRK og laget sin egen versjon av SKAM. Disse versjonene er blitt laget i Frankrike, USA, Spania, Nederland, Tyskland, Italia og Belgia.


== Konsept ==
Konseptet gikk ut på at man kan følge alle rollefigurenes fiktive liv fra dag til dag på Skams hjemmeside og se figurenes profiler på sosiale medier, blant annet Instagram og Facebook. I løpet av hver uke ble det lagt ut små klipp på hjemmesiden, som på fredager ble samlet sammen til én episode som ble lagt ut på NRK Nett-TV. Episoden ble også sendt på NRK3. Skam handler om hvordan det er å være skoleelev på videregående skole i moderne tid; russetiden, utroskap, venninnekrangler, karakterer, skolepress, voldtekt og homofili er noen av temaene serien tar opp.


== Medvirkende ==
Over 1 200 personer prøvespilte for rollene. 


=== Hovedroller ===
Lisa Teige som Eva Kviig Mohn (hovedperson i sesong 1)
Josefine Frida Pettersen som Noora Amalie Sætre (hovedperson i sesong 2)
Tarjei Sandvik Moe som Isak Valtersen (hovedperson i sesong 3)
Iman Meskini som Sana Bakkoush (hovedperson i sesong 4)


=== Biroller ===
Marit Synnøve Berg som Evas mor
Justina Diekontaite som Argentina
Carl Martin Eggesbø som Eskild Tryggvasson
Ulrikke Falch som Vilde Hellerud Lien
Thomas Hayes som William Magnusson
Marlon Valdés Langeland som Jonas Noah Vasquez
David Stakston [som David Sjøholt] som Magnus Fossbakken
Cecilie Martinsen som Ingrid Theis Gaupseth
Rakel Øfsti Nesje som Linn Larsen Hansen
Johan Ratvik som Igor
Elias Selhi som Elias
Ina Svenningdal som Christina Berg
Herman Tømmeraas som Christoffer Schistad
Fredrik Vildgren som Nikolai Magnusson
Kristina Ødegaard som Sara Nørstelien
Henrik Holm som Even Bech Næsheim
Ruby Dagnall som Emma W. Larzen
Cengiz Al som Yousef Acar
Simo Mohamed Elhbabi som Elias Bakkoush
Yousef Hjelde El Mofty som Mikael Øverlie Boukhal
Adam Ezzari som Adam Malik
Mutasim Ahmed som Mutasim Tatouti
Ines Høysæter Asserson som Thea Vasquez
Selma Ibrahim Karlsen som Isabell


=== Gjesteroller ===
Elever fra Hartvig Nissen skole
Astrid Smeplass
Marius Borg Høiby
Nils Bech


== Episoder ==
Alle episodene er skrevet og regissert av Julie Andem.


=== Sesong 1 ===
Eva Kviig Mohn (spilt av Lisa Teige) er hovedperson i første sesong. Handlingen finner sted høsten 2015 og Evas vennegjeng – Noora, Vilde, Sana og Chris – er sentrale karakterer. Mye av sesongen handler om Eva og kjæresten Jonas' turbulente forhold.


=== Sesong 2 ===
Noora Amalie Sætre (spilt av Josefine Frida Pettersen) er hovedperson i andre sesong. Handlingen finner sted våren 2016. Sesongen handler om hennes liv gjennom vårsemesteret på Hartvig Nissens VGS og særlig om hennes forhold til tredjeklassegutten William. Fjerde episode, «Jeg visste det var noe rart med henne», er en påskespesial som stort sett ikke har noe med resten av handlingen i sesongen å gjøre.


=== Sesong 3 ===
Isak Valtersen (spilt av Tarjei Sandvik Moe) er hovedfigur i tredje sesong. Handlingen finner sted høsten 2016. Isak er usikker på sin seksuelle legning. Han møter Even ganske tidlig i sesongen og de blir godt kjent gjennom «kosegruppen» på skolen. Begge får følelser for hverandre, men Isak synes det er vanskelig og komme ut som åpen homofil. Når Even begynner og oppføre seg merkelig, oppstår det problemer i forholdet. 


=== Sesong 4 ===
Sesong 4 ble sendt våren 2017. Sana er hovedfigur i denne sesongen. Sesong 4 var Skam sin siste sesong.


== Referanser ==


== Eksterne lenker ==
(no)  Offisielt nettsted
(en) Skam – kategori av bilder, video eller lyd på Commons 
(en) Skam på Internet Movie Database 
(no) Skam på NRK TV 
(en) Skam på Rotten Tomatoes 
(no) dagbladet.no «Skam»-stjernene skjermes av NRK 16.02.2016
(no) Skam: på samme tid mange andre steder i universet. Rapport om Skams fenomenale globale utbredelse på sosiale medier høsten 2016.
(no) Roller og skuespillere